የትምባሆ አዋጅን ተግባራዊ ለማድረግ የፀጥታ አካላት ድጋፍ  አናሳ እንደሆነ ተገለጸ
በሕዝብ መገልገያ ቦታዎች ላይ ትምባሆና ሺሻ ማስጠቀምን የሚከለክለውን አዋጅ ተግባራዊ ለማድረግ የኢትዮጵያ የምግብና መድኃኒት ቁጥጥር ባለሥልጣን የሚያደርገው ጥረት፣ በአንዳንድ የፀጥታ አካላት ችግር እንደሚስተጓጎልበት አስታወቀ፡፡ ባለሥልጣኑ ለቁጥጥር የሚልካቸው ባለሙያዎች የደኅንነት ሥጋት ስላለባቸው በሥራ ላይ በሚሆኑበት ጊዜ የፖሊስ ጥበቃ የሚያስፈልጋቸው ቢሆንም፣ አስፈላጊው ጥበቃ እንደማይደረግላቸው ማክሰኞ ኅዳር 30 ቀን 2012 ዓ.ም. በጽሕፈት ቤቱ በተዘጋጀው ጋዜጣዊ መግለጫ ላይ ተገልጿል፡፡ ድንገተኛ ፍተሻ ለማድረግ ወደ ሆቴሎች፣ ባርና ሬስቶራንቶች ሲሄዱም የፍርድ ቤት ትዕዛዝ ካላመጣችሁ እያሉ የሚያዋክቧቸው ተቋማት መኖራቸውንም ባለሥልጣኑ አስታውቋል፡፡ የቁጥጥር ሥራውን ማከናወን በተለይ በቂርቆስ ክፍለ ከተማ ከባድ እንደሆነ ለሪፖርተር የገለጹት በባለሥልጣኑ ቁጥጥር የሚደረግባቸው ምርቶች ደኅንነት ዳይሬክተር ወ/ሮ አስናቀች ዓለሙ ናቸው፡፡ የፀጥታ አካላት ትብብር ማነስ ባለሥልጣኑ በሺሻና በትምባሆ ላይ የሚያደርገውን ቁጥጥር እያደናቀፈ ነው ብለዋል፡፡ አስፈላጊውን ትብብር ለማግኘት የሚያቀርቡት ጥያቄም አፋጣኝ ምላሽ እንደማያገኝና በቢሮክራሲ እንደሚጉላሉ አስረድተዋል፡፡ከዚህ ባሻገር ግን ባለሥልጣኑ በከተማው የተለያዩ ክፍሎች፣ እንዲሁም በኦሮሚያ ክልል በተለያዩ አካባቢዎች በአራት ዙር (ቀንና ምሽት) ባካሄዳቸው ድንገተኛ ፍተሻዎች ሕገወጥ ተግባር ሲፈጽሙ በተገኙ ላይ የተለያዩ ዕርምጃዎችን መውሰዱን ይፋ አድርጓል፡፡ በአዲስ አበባ በሚገኙ 3,287 ካፌዎች፣ ባርና ሆቴሎች እንዲሁም በአዳማ፣ በሞጆ፣ በቢሾፍቱና በሰበታ በሚገኙ በ20 ባለኮከብ ሆቴሎች ላይ ድንተኛ ፍተሻ ማድረጉን፣ በሕገወጥ ተግባራት ተሰማርተው በተገኙት ላይም የገንዘብ መቀጫና የጽሑፍ ማስጠንቀቂያ መስጠቱን አስታውቋል፡፡ ከቦሌ፣ ከቂርቆስና ከአራዳ ክፍላተ ከተሞች ከሚገኙ ተቋማት 205 የሺሻ ዕቃዎች መሰብሰባቸው የተገለጸ ሲሆን፣ ከፀጥታ አካላት የሚጠበቀው ትብብር ተሟልቶ ቢሆን ኖሮ ከዚህ የበለጠ መያዝ እንደሚቻል ዳይሬክተሯ ገልጸዋል፡፡ ‹‹የፖሊስ የመበርበሪያ ማዘዣ ካላመጣችሁ አትገቡም ብለው በድብቅ ዕቃዎችን ያሸሻሉ፤›› ብለዋል፡፡ የምሽት የትምባሆ ቁጥጥር የተደረገባቸው በቦሌ ክፍለ ከተማ 23፣ በቂርቆስ 17፣ በአራዳ 17 ተቋማት ሺሻና ሲጋራ ሲጨስባቸው መገኘታቸውን ሪፖርቱ ያሳያል፡፡ ከዚህ ውስጥ በ20ዎቹ ላይ የገንዘብ ቅጣት ሲጣልባቸው፣ 25 የማስጠንቀቂያ ደብዳቤ እንደተሰጣቸው፣ አሥር ተቋማት ደግሞ ጉዳያቸው በፍርድ ቤት መያዙ ተገልጿል፡፡ በአጠቃላይ ፍተሻ ከተደረገባቸው 3,300 ተቋማት መካከል 600 ያህሉ የተከለከለ ድርጊት ሲፈጽሙ የተገኙት፣ የባለሥልጣኑ ሠራተኞች በአራት ዙር መስክ ወጥተው ባደረጉት ፍተሻ እንደሆነ ተነግሯል፡፡የሕዝብ ተወካዮች ምክር ቤት በጥር ወር 2011 ዓ.ም. በፀደቀው አዋጅ ቁጥር 1112/2011 አንቀጽ 48 መሠረት፣ ሲጋራና ሌሎች የትምባሆ ምርቶችን በሬስቶራንቶች፣ በምግብ ቤቶች፣ በመጠጥ ቤቶችና በጭፈራ ቤቶች ጥቅም ላይ መዋል አይችሉም፡፡ ዜጎችን ከሁለተኛ አጫሽነት ለመታደግ የፀደቀው አዋጁን ተግባራዊ ማድረግ ከባድ ሆኖ ቆይቷል፡፡ ዜጎች ለሁለተኛ አጫሽነት ከሚጋለጡባቸው ቦታዎች ዋነኞቹ የሥራ ቦታዎች፣ ለሕዝብ ክፍት የሆኑ እንደ ሆቴል፣ መጠጥ ቤቶች የመሳሰሉ ተቋማትና የሕዝብ ማመላለሻ ተሽከርካሪዎችና የመሳሰሉት ናቸው፡፡ በ2008 ዓ.ም. የተደረገ አንድ ጥናት እንደሚያሳየው 6.4 ሚሊዮን በሥራ ቦታ፣ 8.6 ሚሊዮን በቤት ውስጥ ለሁለተኛ አጫሽነት የተጋለጡ ዜጎች አሉ፡፡ በሬስቶራንቶች 31 በመቶ በጭፈራ ቤቶች 60.4 በመቶ የሚሆኑ ኢትዮጵያውያን ለሁለተኛ አጫሽነት የተጋለጡ መሆናቸውን ጥናቱ ያሳያል፡፡